ກອງປະຊຸມ ເຈົ້າໜ້າທີ່ອາວຸດໂສ ອາຊຽນ ວ່າດ້ວຍ ການຕ້ານ ອາຊະຍາກຳ ຂ້າມຊາດ ຄັ້ງທີ 17 ໄດ້ໄຂຂື້ນ ຢ່າງເປັນທາງການ ທີ່ນະຄອນຫຼວງວຽງຈັນ
ກອງປະຊຸມ ເຈົ້າໜ້າທີ່ອາວຸດໂສ ອາຊຽນ ວ່າດ້ວຍ ການຕ້ານອາຊະຍາກຳ ຂ້າມຊາດ ຄັ້ງທີ 17 ແລະ ກອງປະຊຸມອື່ນໆ ທີ່ກ່ຽວຂ້ອງ ໄດ້ໄຂຂື້ນ ຢ່າງເປັນທາງການ ໃນວັນທີ 24 ພຶດສະພາ 2017 ທີ່ ນະຄອນຫຼວງວຽງຈັນ ສປປ ລາວ.
ພາຍໃຕ້ການເປັນ ປະທານ ຂອງ ພົຈວ ສີສະຫວາດ ແກ້ວມາລາວົງ ຫົວໜ້າ ຫ້ອງວ່າການ ກະຊວງປ້ອງກັນຄວາມສະຫງົບ, ຫົວໜ້າເຈົ້າໜ້າທີ່ອາວຸດໂສ ອາຊຽນ ວ່າດ້ວຍ ການຕ້ານອາຊະຍາກຳ ຂ້າມຊາດ ຄັ້ງທີ 17 ແລະ ໂດຍການເຂົ້າຮ່ວມ ເປັນກຽດຂອງ ພົຕ ສົມແກ້ວ ສີລາວົງ ລັດຖະມົນຕີ ກະຊວງປ້ອງກັນຄວາມສະຫງົບ, ມີບັນດາ ເຈົ້າໜ້າທີ່ອາວຸດໂສ ທີ່ຮັບຜິດຊອບ ການຕ້ານອາຊະຍາກຳ ຂ້າມຊາດ ຈາກ 10 ປະເທດ ອາຊຽນ ຕາງໜ້າກອງເລຂາອາຊຽນ ແລະ ແຂກຮັບເຊີນເຂົ້າຮ່ວມ.
ໃນວາລະກອງປະຊຸມ ພົຕ ສົມແກ້ວ ສີລາວົງ ລັດຖະມົນຕີ ກະຊວງປ້ອງກັນຄວາມສະຫງົບ ໄດ້ກ່າວໄຂກອງປະຊຸມ ຢ່າງເປັນທາງການ ເຊິ່ງທ່ານໄດ້ກ່າວວ່າ ກອງປະຊຸມເຈົ້າໜ້າທີ່ ອາວຸດໂສອາຊຽນ ວ່າດ້ວຍການຕ້ານ ອາຊະຍາກຳຂ້າມຊາດ ເປັນກົນໄກໜື່ງ ທີ່ມີປະສິດທິພາບ ໃນການຮ່ວມມືກັນ ຕ້ານອາຊະຍາກຳຂ້າມຊາດ ຢູ່ໃນພາກພື້ນ, ເຊິ່ງໃນແຕ່ລະປີ ບັນດາເຈົ້າໜ້າທີ່ອາວຸດໂສ ອາຊຽນ ທີ່ຮັບຜິດຊອບ ການຕ້ານອາຊະຍາກຳຂ້າມຊາດ ແມ່ນຈະມີກອງປະຊຸມ ປີລະຄັ້ງໂດຍຜັດປ່ຽນກັນເປັນເຈົ້າພາບຕາມລຳດັບຕົວອັກສອນອັງກິດ ເພື່ອກວດກາຄືນ ການຮ່ວມມືໃນການຕ້ານອາຊະຍາກຳຂ້າມຊາດໃນໄລຍະຜ່ານມາ ແລະ ພ້ອມກັນປຶກສາຫາລືຄົ້ນຄວ້າຊອກຫາວິທີການອັນໃໝ່ ເພື່ອແກ້ໄຂບັນຫາອາຊະຍາກຳຂ້າມຊາດ ເຊິ່ງປະກອບມີ 10 ຂົງເຂດອາຂະຍາກຳຄື: ການຄ້າຂາຍຢາເສບຕິດ, ການກໍ່ການຮ້າຍ, ການຄ້າມະນຸດ, ການລັກລອບຄ້າອາວຸດ, ອາຊະຍາກຳທາງຄອມພິວເຕີ້, ການໂຈລະກຳທາງທະເລ, ການຟອກເງີນ, ການຄ້າຂາຍສັດປ່າ ແລະ ໄມ້ທີ່ຫວງຫ້າມ.
ໃນກອງປະຊຸມ ຍັງໄດ້ພ້ອມກັນປຶກສາຫາລື ກັບປະເທດຄູ່ເຈລະຈາ ເພື່ອພ້ອມກັນສັງເກດຕີລາຄາໝາກຜົນຂອງການຮ່ວມມືນຳກັນໃນໄລຍະຜ່ານມາ ແລະ ປຶກສາຫາລື ຫາທິດທາງການຮ່ວມມືກັນໃນຕໍ່ໜ້າ ເປັນຕົ້ນແມ່ນການແລກປ່ຽນຄວາມຄິດເຫັນກ່ຽວກັບການສະກັດກັ້ນ, ແກ້ໄຂອາຊະຍາກຳຂ້າມຊາດ ແລະ ການກໍ່ການຮ້າຍຕະຫຼອດເຖິງການສ້າງຂີດຄວາມສາມາດໃຫ້ແກ່ເຈົ້າໜ້າທີ່ ຂອງບັນດາປະເທດສະມາຊິກອາຊຽນ ໃນການແກ້ໄຂບັນຫາດັ່ງກ່າວໃຫ້ຫຼຸດໜ້ອຍຖອຍລົງ.
ພ້ອມກັນນີ້ ກອງປະຊຸມແມ່ນເວທີແຫ່ງຄວາມສາມັກຄີ ມິດຕະພາບ ແລະ ມີການປຶກສາຫາລືຢ່າງກົງໄປກົງມາ ກັບປະເທດຄູ່ເຈລະຈາ ໃນການຊອກຫາວິທີການຕ້ານ ອາຊະຍາກຳຂ້າມຊາດໃຫ້ມີປະສິດທິພາບ ແລະ ມີປະສິດທິຜົນສູງຂື້ນກວ່າເກົ່າ ເພື່ອແນ່ໃສ່ເຮັດໃຫ້ບັນດາປະເທດຕ່າງໆ ມີຄວາມສະຫງົບ ແລະ ເປັນລະບຽບຮຽບຮ້ອຍ, ເສດຖະກິດ ໄດ້ຮັບການພັດທະນາໃຫ້ດີຂື້ນຢ່າງຕໍ່ເນື່ອງ, ປະຊາຊົນຢູ່ດີມີຄວາມຜາສຸກ ແລະ ຈະເລີນກ້າວໜ້າຢ່າງບໍ່ຢຸດຢັ້ງ. ກອງປະຊຸມຄັ້ງນີ້ ແມ່ນຈະໄດ້ດຳເນີນເປັນເວລາ 2 ວັນ.